Mikkel Bødker

Mikkel Bødker (sündinud 16. detsembril 1989 Brøndbys) on Taani jäähokimängija, kes mängib Rootsi kõrgliigaklubis HV71 ründajana paremäärel.

2005. aastal liitus ta Rootsi klubiga Frölunda HC, mille meeskonnas debüteeris ta Rootsi kõrgliigas hooajal 2006–07. Seejärel siirdus ta Põhja-Ameerikasse, liitudes Ontario Hockey League'i klubiga Kitchener Rangers, kellega tuli hooajal 2007–08 liiga meistriks.

2008. aastal valis Phoenix Coyotes ta NHL-i draftis kaheksanda valikuna. Coyotesi meeskonnas debüteeris ta NHL-is hooajal 2008–09. Esimese värava lõi ta NHL-is 12. oktoobril 2008 mängus Anaheim Ducksi vastu. Debüüthooajal lõi Bødker liigas 11 väravat ja andis 17 väravasöötu.

Coyotesis mängis Bødker kokku kaheksal hooajal. Individuaalselt oli tema edukaim hooaeg 2013–14, mil ta lõi NHL-is 19 väravat ja andis 32 väravasöötu. Hooaja 2012–13 esimeses pooles toimunud NHL-i tööseisaku ajal mängis Bødker Soome kõrgliigaklubis Lukko.

2016. aasta veebruaris siirdus Bødker Colorado Avalanche'i, kus mängis vaid hooaja lõpuni. Seejärel mängis ta kaks hooaega San Jose Sharksi (2016–2018) ja kaks hooaega Ottawa Senatorsi (2018–2020) ridades.

2020. aasta mais sõlmis ta kaheaastase lepingu Šveitsi kõrgliigaklubiga HC Lugano. 2022. aasta juunis sõlmis ta üheaastase lepingu HV71-ga.

Taani jäähokikoondise koosseisus osales Bødker 2022. aasta taliolümpiamängudel. jäähoki Maailmameistrivõistlustel osales ta Taani koondise koosseisus esmakordselt 2009. aastal.

 Viited 

 Välislingid 
 Mikkel Bødker NHL.com lehel
 Mikkel Bødker hockeydb.com lehel

Kategooria:Taani jäähokimängijad
Kategooria:Frölunda HC mängijad
Kategooria:Arizona Coyotesi mängijad
Kategooria:Colorado Avalanche'i mängijad
Kategooria:San Jose Sharksi mängijad
Kategooria:Ottawa Senatorsi mängijad
Kategooria:Lukko mängijad
Kategooria:HC Lugano mängijad
Kategooria:HV71 mängijad
Kategooria:Sündinud 1989